定情篇
作者：喬知之
朝代：唐

paragraphs: 共君結新婚，歲寒心未卜。
相與遊春園，各隨情所逐。
君愛菖蒲花，妾感苦寒竹。
菖花多豔姿，寒竹有貞葉。
此時妾比君，君心不如妾。
簪玉步河堤，妖韶援綠荑。
鳧鴈將子遊，鶯燕從雙栖。
君念春光好，妾向春光啼。
君時不得意，棄妾還金閨。
結言本同心，悲歡何未齊。
怨咽前致辭，願得申所悲。
人間丈夫易，世路婦難爲。
始如經天月，終若流星馳。
天月相終始，流星無定期。
長信佳麗人，失意非蛾眉。
廬江小吏婦，非關織作遲。
本願長相對，今已長相思。
復有遊宦子，結援從梁陳。
燕居崇三朝，去來歷九春。
誓心妾終始，蠶桑奉所親。
歸願未克從，黃金贈路人。
潔婦懷明義，從泛河之津。
于今千萬年，誰當問水濱。
更憶娼家樓，夫婿事封侯。
去時恩灼灼，去罷心悠悠。
不憐妾歲[晏]，十載隴西頭。
以茲常惕惕，百慮恆盈積。
由來共結褵，幾人同匪石。
故歲雕梁燕，雙去今來隻。
今日玉庭梅，朝紅暮成碧。
碧榮始芬敷，黃葉已淅瀝。
何用念芳春，芳春有流易。
何用重歡娛，歡娛俄戚戚。
家本巫山陽，歸去路何長。
敘言情未盡，採菉已盈筐。
桑榆日及景，物色盈高岡。
下有碧流水，上有丹桂香。
桂花不須折，碧流清且潔。
贈君比芳菲，愛惠常不歇。
贈君比潺湲，相思無斷絕。
妾有秦家鏡，寶匣裝珠璣。
鑑來年二八，不記易陰暉。
妾無光寂寂，委照影依依。
今日持爲贈，相識莫相違。